SKRIFTLIG FORESPØRGSEL P-2816/99

af Roy Perry (PPE-DE) til Kommissionen

(7. januar 2000)

Om: Interreg og maritime grænseområder

Gennem optagelsen af visse maritime grænseområder i bilaget til Interreg-retningslinjerne erkendte Kommissionen at det var værdifuldt at bistå maritime grænseområder med udviklingen af et nært samarbejde i gruppe A. Kommissionen har imidlertid ikke accepteret, at andre maritime grænseregioner med rette kan gøre gældende, at de bør optages i Interreg IIIA, da listen over støtteberettigede regioner for øjeblikket er begrænset til de regioner, som modtog Interreg A-støtte under den seneste programperiode.

Nye maritime grænseregioner kan påvise, at de er i stand til at udvikle det nære samarbejde, der kræves i Iinterreg IIIA såvel som producere konkrete resultater.

De har:

- veletablerede og veludviklede forbindelser over den maritime grænse, herunder færge- og forretningsforbindelser,

- de kan påvise støtte og vilje fra lokale partnerskaber til at samarbejde på tværs af grænsen fra en lang række sektorer.

Vil Kommissionen overveje at indføre den nødvendige fleksibilitet i Interreg-retningslinjerne så disse yderligere maritime grænseregioner kan nyde godt af dette støtteprogram?

Svar afgivet på Kommissionens vegne af Michel Barnier

(10. februar 2000)

Ifølge det udkast til meddelelse fra Kommissionen til medlemsstaterne om retningslinjer for et fællesskabsinitiativ (Interreg) for programmeringsperioden 2000-2006, som Kommissionen godkendte den 13. oktober 1999(1), skal samarbejdet mellem maritime områder gennemføres inden for rammerne af dette initiativs tre dele: Grænseoverskridende samarbejde (del A), transnationalt samarbejde (del B) og tværregionalt samarbejde (del C).

Hvad del A angår, er hovedformålet grænseoverskridende samarbejde mellem myndighederne i nabolokalsamfund, dvs. mellem områder, der støder op til grænser på landjorden. Som tidligere kan visse maritime områder undtagelsesvis opnå støtte under denne form for samarbejde. Det fremgår klart af den vejledende fortegnelse over prioriteter og støtteberettigede foranstaltninger under denne del, at de fleste kun i meget sjældne tilfælde kan finde anvendelse på grænseområder, der er adskilte af et farvand eller en vandvej.

Derimod er alle maritime områder støtteberettigede, hvad de to andre dele angår. Hvad angår det transnationale samarbejde, kan hvert maritimt område deltage i et eller to programmer, der dækker et samarbejdsområde som f.eks. Nordsøen eller Atlanterhavsområdet. Fortegnelsen over prioriteter og foranstaltninger i forbindelse med denne initiativdel er udtømmende, men den indbefatter store muligheder for at iværksætte eller styrke samarbejdet mellem maritime områder om f.eks. fremme af mere miljøvenlige transportformer som søtransport, sejlads ad indre vandveje og jernbanetransport.

For øvrigt har Kommissionen for at tage højde for anmodninger fra de pågældende regioner til hensigt at gøre de endelige retningslinjer for hvilke foranstaltninger der kan opnå støtte i henhold til samarbejde mellem maritime områder meget fleksible. De forskellige former for samarbejde kunne således være omfattet af Interreg-programmet, bl.a. gennem disse regioners mulighed for at disponere over et specifikt prioriteret område inden for rammerne af de fremtidige Interreg III B-programmer.

(1) KOM(1999) 479 endelig udg.